《扬子江晓发》
清代·朱方蔼

残星堕江底，落月照江畔。荒村鸡乍号，空林鸦未散。

舟师贪利涉，鼓楫中流半。杳杳金山钟，濛濛瓜步岸。

渔人隔烟语，估客停桡饭。沙头两睡禽，比翼失清旦。

风波岂殊途，劳逸各已判。行役何时休，抚景发长叹。

作者简介：（1721—1786）浙江桐乡人，字吉人，号春桥。贡生。沈德潜弟子，工诗词古文。善画山水花卉，晚年尤喜画梅。有《小长芦渔唱》、《春桥草堂集》。